Na temelju članka 1.a i članka 35. stavka 1. podstavka 4. Zakona o predškolskom odgoju i obrazovanju ("Narodne novine" broj 10/97, 107/07, 94/13, 98/19, 57/22 I 101/23) te članka 2. Statuta Dječjeg vrtića Vis, Upravno vijeće Dječjeg vrtića Vis, na sjednici održanoj dana 25. travnja 2024. godine, donijelo je

**P R A V I L N I K**

**O UPISIMA I MJERILIMA ZA UPISE DJECE TE OSTVARIVANJU**

**PRAVA I OBVEZA KORISNIKA USLUGA U DJEČJEM VRTIĆU VIS**

**1. OPĆE ODREDBE**

**Članak 1.**

(1) Pravilnikom o upisu djece i ostvarivanju prava i obveza korisnika usluga Dječjeg vrtića Vis (u daljnjem tekstu: Pravilnik) utvrđuje se postupak upisa i ispisa djece u Dječji vrtić Vis (u daljnjem tekstu: Vrtić), način organiziranja i ostvarivanja programa predškolskog odgoja te prava i obveze roditelja odnosno skrbnika i udomitelja djece – korisnika usluga Vrtića.

(2) Riječi i pojmovi koji se koriste u ovom Pravilniku, a koji imaju rodno značenje, odnose se jednako na muški i ženski rod, bez obzira u kojem su rodu navedeni.

**Članak 2.**

(1) U Vrtiću se ostvaruju redoviti programi njege, odgoja, obrazovanja, zdravstvene zaštite, prehrane i socijalne skrbi djece predškolske dobi (u daljnjem tekstu: redoviti programi) usklađeni s radnim vremenom zaposlenih roditelja i potrebama djeteta te programi za djecu u godini prije polaska u osnovnu školu koja nisu obuhvaćena redovitim programom predškolskog odgoja (program predškole).

**Članak 3.**

Pedagoška godina započinje 1. rujna tekuće godine, a završava 31. kolovoza sljedeće godine.

**Članak 4.**

(1) Pravo na sufinanciranje troškova boravka za treće i svako daljnje dijete s područja Grada Visa u Vrtiću mogu ostvariti roditelji za dijete rođeno, posvojeno ili udomljeno nakon 1. siječnja 2015. godine, pod uvjetima određenima Odlukom o sufinanciranju troškova boravka u Dječjem vrtiću „Vis“ u Visu (donesenoj na 21. sjednici Gradskog vijeća Grada Visa, dana 12. travnja 2016. god).

(2) Pravo na podmirenje troškova boravka djece u Vrtiću u punom iznosu priznaje se djetetu, odnosno korisniku, ako ostvaruje jedan od sljedećih uvjeta, određenima Odlukom o socijalnoj skrbi („Službeni glasnik Grada Visa“, br. 6/14 čl. 16., čl.17., čl.18. i čl.19) da je:

- korisnik prava na Zajamčenu minimalnu naknadu,

- korisnik s utvrđenim statusom invalida od najmanje 70% temeljem propisa o hrvatskim braniteljima i propisa mirovinskog osiguranja,

- samohrani roditelj koji sam skrbi o djetetu i prima dječji doplatak,

- dijete bez odgovarajuće roditeljske skrbi, povjereno na čuvanje i odgoj temeljem rješenja nadležnog tijela,

- roditelj djeteta kojemu je rješenjem Centra socijalne skrbi priznato pravo na osobnu invalidninu, doplatak za pomoć i njegu ili inkluzivni dodatak, isključivo za dijete koje ostvaruje spomenuto pravo,

- roditelj djeteta s teškoćama u razvoju, isključivo za dijete koje ostvaruje spomenuto pravo.

**2. UPIS U PROGRAME**

**Članak 5.**

(1) Upis djece u programe Vrtića provodi se prema planu upisa što ga za svaku pedagošku godinu donosi Upravno vijeće.

(2) U jaslički program može se upisati dijete koje do 31. kolovoza tekuće godine navrši jednu godinu, a u vrtićki program može se upisati dijete koje do 31. kolovoza tekuće godine navrši tri godine života.

**Članak 6.**

Ukoliko je broj prijava manji od maksimalnog kapaciteta, u Vrtić se može upisati i dijete koje nema prebivalište na području grada Visa.

**Članak 7.**

Veći broj djece od broja određenog planom upisa može se upisati samo uz suglasnost Osnivača te uz prethodno osigurane uvjete za prihvat većeg broja djece.

**Članak 8.**

(1) U skladu s planom upisa, u Vrtiću se svake godine objavljuje javni poziv za upis djece u redovni program.

(2) Javni poziv objavljuje se na mrežnoj stranici i oglasnim pločama Vrtića.

(3) Natječaj sadrži podatke o upisnom postupku: uvjete upisa, termine za podnošenje Zahtjeva, popis upisne dokumentacije i datum objave rezultata upisa.

**Članak 9.**

(1) Upis djeteta uvjetuje se urednim cijepljenjem protiv bolesti iz Programa obveznih cijepljenja, s iznimkom djece koja imaju kontraindikacije na pojedina cijepljenja za koje je potrebna potvrda pedijatra.

**Članak 10.**

(1) Roditelj odnosno skrbnik I udomitelj djeteta podnosi prijavu za upis djeteta u određeni program Vrtića.

(2) Obavezna dokumentacija kod postupka je:

1. Zahtjev za upis

2. rodni list ili izvadak iz matice rođenih

3. potvrdu o mjestu prebivališta djeteta

4. elektronički zapis o radnom statusu roditelja

5. popunjeni Upitnik za roditelje

6. potvrda o obavljenom sistematskom zdravstvenom pregledu ne stariju od mjesec dana od dana podnošenja Zahtjeva

7. dokaze o činjenicama bitnim za ostvarivanje prednosti pri upisu.

**Članak 11.**

(1) Programi Dječjeg vrtića Vis su:

- poludnevni 6-satni jaslični i vrtićki program,

- cjelodnevni 9,5-satni jaslični i vrtićki program i

- program predškole

(2) U jasličke programe može se upisati dijete koje je do 31.08. tekuće godine navršilo 12 mjeseci života, a u vrtićke programe dijete koje je do 31.08. tekuće godine navršilo 3 godine života.

(3) Pravo upisa u cjelodnevni 9,5-satni jaslični i 9,5-satni vrtićni program mogu ostvariti samo djeca iz obitelji oba zaposlena roditelja; odnosno jednog zaposlenog roditelja, a drugog invalida domovinskog rata; oba roditelja na stručnom osposobljavanju bez zasnivanja radnog odnosa; oba roditelja redovita studenta ili redovita učenika; djeca iz obitelji oba zaposlena udomitelja; djeca zaposlenog samohranog roditelja i djeca iz jednoroditeljske obitelji zaposlenog roditelja.

(4) Pravo upisa u programe iz stavka 3. ovog članka ne ostvaruju djeca obitelji oba zaposlena roditelja, odnosno jednog zaposlenog roditelja, a drugog invalida domovinskog rata/oba roditelja na stručnom osposobljavanju bez zasnivanja radnog odnosa/oba roditelja redovita studenta ili redovita učenika/djeca iz obitelji oba zaposlena udomitelja/djeca zaposlenog samohranog roditelja, a iznimno ostvaruju pravo na upis ukoliko roditelj dokaže da taj dopust prestaje najkasnije do 31.12. tekuće godine.

(5) Djeca roditelja navedenih u 4. stavku ovog članka imaju pravo na upis skraćenog 6-satnog jasličnog i 6-satnog vrtićkog programa.

**3. OSTVARIVANJE REDA PRVENSTVA PRI UPISU**

**Članak 12.**

(1) Iznimno, ako Vrtić ne može upisati svu prijavljenu djecu, djeca se upisuju na način da prednost pri upisu imaju djeca roditelja invalida Domovinskoga rata, djeca iz obitelji s troje ili više djece, djeca oba zaposlena roditelja, djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja, djeca samohranih roditelja, djeca jednoroditeljskih obitelji, djeca osoba s invaliditetom upisanih u Hrvatski registar osoba s invaliditetom, djeca koja su ostvarila pravo na socijalnu uslugu smještaja u udomiteljskim obiteljima, djeca koja imaju prebivalište ili boravište na području Vrtića te djeca roditelja koji primaju doplatak za djecu ili roditelja korisnika zajamčene minimalne naknade, a na način kako je to određeno člankom 14. ovog Pravilnika.

**Članak 13.**

Ako se sva prijavljena djeca mogu upisati u Vrtić, neće se primjenjivati kriteriji za ostvarivanje

prednosti.

**Članak 14.**

Ukoliko se sva prijavljena djeca ne mogu upisati u Vrtić, primjenjivat će se zakonski kriteriji

za djecu koja obvezno pohađaju predškolu, odnosno za djecu koja do 1. travnja tekuće godine navrše četiri godine života te redoslijed za ostvarivanje prednosti pri upisu primjenom modela bodovanja kako slijedi:

|  |  |  |
| --- | --- | --- |
|  | KRITERIJI | MJERILA  BODOVANJA |
| 1. | Djeca roditelja invalida  Domovinskog rata | 10 |
| 2. | Obitelj s troje ili više djece (zbrajaju se bodovi za svako malodobno dijete) | 5 |
| 3. | Dijete zaposlenih roditelja, za svakog roditelja | 12 |
| 4. | Djeca zaposlenog samohranog roditelja | 24 |
| 5. | Dijete jednoroditeljske  obitelji | 10 |
| 6. | Djeca osoba s invaliditetom  upisanih u očevidnik osoba  s invaliditetom | 10 |
| 7. | Djeca koja su ostvarila  pravo na socijalnu uslugu  smještaja u udomiteljskim  obiteljima | 10 |
| 8. | Djeca roditelja koji primaju  doplatak za djecu ili  roditelja korisnika  zajamčene minimalne  naknade | 2 |
| 9. | Djeca zaposlenih roditelja u Dječjem vrtiću Vis | 15 |

**Članak 15.**

Roditelj odnosno skrbnik djeteta je dužan dostaviti Vrtiću dokaze o činjenicama bitnim za

ostvarivanje prednosti pri upisu:

– za dijete roditelja invalida Domovinskog rata - rješenje o statusu invalida Domovinskog rata

– za dijete oba zaposlena roditelja - preslike prijavana Hrvatski zavod za mirovinsko osiguranje,

– za dijete koje živi samo s jednim, zaposlenim roditeljem - preslika prijave na Hrvatski zavod za mirovinsko osiguranje, presuda o razvodu braka ili drugi dokaz da drugi roditelj ne živi u zajedničkom kućanstvu,

– za dijete samohranog zaposlenog roditelja - potvrda poslodavca o zaposlenju roditelja i

preslika prijave na Hrvatski zavod za mirovinsko osiguranje te dokazi o samohranosti: rodni

list, smrtni list za preminulog roditelja ili potvrda o nestanku drugog roditelja ili rješenje

Centra za socijalnu skrb o privremenom uzdržavanju djeteta,

– za dijete u udomiteljskoj obitelji, bez roditelja ili bez odgovarajuće roditeljske skrbi – rješenje odnosno potvrda Centra za socijalnu skrb da je dijete u udomiteljskoj obitelji, bez roditelja ili bez odgovarajuće roditeljske skrbi,

– za dijete iz obitelji s troje ili više malodobne djece - za svako dijete mlađe od 18 godina rodni list ili izvadak iz matice rođenih

– za dijete u godini prije polaska u osnovnu školu - rodni list ili izvadak iz matice rođenih ili

potvrda s podacima o rođenju djeteta

– za dijete roditelja koji primaju doplatak za djecu - rješenje o pravu na doplatak za djecu,

– za dijete roditelja s invaliditetom upisanih u Hrvatski registar osoba s invaliditetom – potvrda Hrvatskog registra osoba s invaliditetom

– za dijete koje ima specifične razvojne i/ili zdravstvene potrebe - relevantna dokumentacija za utvrđivanje navedenih potreba i statusa djeteta.

**4. POVJERENSTVO ZA UPIS**

**Članak 16.**

(1) Postupak upisa provodi Povjerenstvo za provedbu upisa (u daljnjem tekstu: Povjerenstvo).

(2) Povjerenstvo imenuje ravnatelj Vrtića iz reda odgojno-obrazovnih radnika.

(3) Članovi između sebe biraju predsjednika Povjerenstva.

(4) O radu Povjerenstva vodi se zapisnik.

**Članak 17.**

Povjerenstvo odlučuje o zahtjevima za upis djece u odgojno-obrazovni program na temelju rezultata cjelovitog uvida o razvoju i potrebama svakog djeteta, analize dostavljene dokumentacije, rezultata inicijalnog razgovora s roditeljima odnosno skrbnicima djece, uz nazočnost djeteta, koji timski obavljaju članovi stručno-razvojne službe, uz mogućnost konzultacije s vanjskim stručnjacima radi pribavljanja mišljenja i podataka bitnih za odlučivanje.

**Članak 18.**

Zadaća Povjerenstva je:

– razmatranje zaprimljenih zahtjeva na temelju rezultata cjelovitog uvida o razvoju i potrebama svakog djeteta, analize dostavljene dokumentacije i rezultata inicijalnog razgovora s roditeljem i djetetom,

– izvršiti bodovanje zahtjeva poštujući odredbe ovog Pravilnika,

– priprema obrazloženja po pristiglim žalbama te

– ostali poslovi u svezi upisa djece u programe Vrtića.

**5. UPIS DJECE S TEŠKOĆAMA**

**Članak 19.**

(1) Djeca s teškoćama u razvoju ne podliježu postupku bodovanja.

(2) O upisu djeteta s teškoćama u razvoju odlučuje Povjerenstvo za upis djece Vrtića na temelju dokumentacije i procjene stručnog tima o psihofizičkom statusu i potrebama djeteta za odgovarajućim programima i uvjetima koje Vrtić može ponuditi.

(3) Roditelj je dužan dostaviti Vrtiću nalaz i mišljenje tijela vještačenja ili rješenje Centra za socijalnu skrb o postojanju teškoće u razvoju djeteta, uz obvezu odazivanja na poziv radi davanja mišljenja stručnog tima o postojanju uvjeta za integraciju djeteta u redovite programe.

(4) Ukoliko roditelj odbije ili ne dostavi medicinsku dokumentaciju zahtjev za upis se neće razmatrati.

**Članak 20.**

(1) Nad djetetom iz članka 17. ovog Pravilnika koje bude upisano u Vrtić provodi se pedagoška opservacija, koja traje tri mjeseca, kako bi se utvrdio utjecaj boravka djeteta u Vrtiću na njegov psihofizički razvoj s aspekta ostvarivanja ciljeva predškolskog odgoja i obrazovanja.

(2) Ukoliko za to postoji potreba, pedagoška opservacija može se produljiti odlukom opservacijskog tima Vrtića.

**Članak 21.**

O duljini dnevnog odnosno tjednog boravka djeteta u Vrtiću za vrijeme pedagoške opservacije, kao i o duljini trajanja boravka u odgojnoj skupini nakon pedagoške opservacije određuje u svakom pojedinom slučaju opservacijski tim Vrtića ovisno o psihofizičkom statusu i potrebama djeteta.

**Članak 22.**

U slučaju da opservacijski tim zaključi kako boravak djeteta u Vrtiću narušava ili šteti njegovom psiho-fizičkom razvoju ili Vrtić nikako nije u mogućnosti osigurati specifične uvjete, koje psihofizički status i potrebe djeteta iziskuju, po proteku roka određenog za pedagošku opservaciju, Ugovor o pružanju usluga neće se produžiti i dijete se istekom tog roka ispisuje iz Vrtića, o čemu odluku donosi ravnatelj.

**6. ODLUKA O REZULTATIMA UPISA**

**Članak 23.**

(1) Po isteku natječaja za upis, Povjerenstvo na temelju utvrđenog broja bodova donosi Odluku o rezultatima upisa s popisom djece koja su ostvarila pravo upisa u predstojeću pedagošku godinu.

(2) Odluka o rezultatima upisa objavljuje se na mrežnim stranicama i oglasnoj ploči Vrtića.

**Članak 24.**

(1) Poredak djece koja su ostvarila pravo upisa utvrđuje se zbrojem bodova za svako dijete na osnovu kriterija iz članka 14. ovog Pravilnika.

(2) Prednost pri upisu ostvaruje dijete s većim brojem bodova.

(3) Ukoliko dvoje ili više djece ostvari jednak broj bodova, redoslijed se utvrđuje po kriteriju starosti djeteta, od starijeg prema mlađem.

**Članak 25.**

(1) Ukoliko broj podnesenih zahtjeva premašuje broj slobodnih mjesta, djeca čiji zahtjevi nisu pozitivno riješeni bit će uvrštena na Listu čekanja.

(2) Zahtjevi s Liste čekanja rješavat će se ovisno o slobodnim kapacitetima Vrtića, a u skladu s

bodovanjem utvrđenim ovim Pravilnikom.

**Članak 26.**

(1) Roditelj ima pravo prigovora na Odluku o rezultatima upisa u dijelu koji se odnosi na njegovo dijete u roku od 8 dana od objave.

(2) Prigovor se u pisanom obliku podnosi Upravnom vijeću, a dostavlja se osobno ili putem

elektroničke pošte na adresu [info@djecjivrticvis.hr](mailto:info@djecjivrticvis.hr).

**Članak 27.**

(1) Odluku o prigovoru donosi Upravno vijeće u roku od 8 dana od dana isteka roka za podnošenje prigovora.

(2) Upravno vijeće može:

- odbaciti prigovor kao nepravodoban ili podnesen od neovlaštene osobe,

- odbiti prigovor kao neosnovan i potvrditi rezultate upisa,

- prihvatiti prigovor i izmijeniti rezultate upisa.

(3) Odgovor na prigovor dostavlja se roditelju u pisanom obliku.

(4) Odluka Upravnog vijeća je konačna.

**Članak 28.**

(1) Nakon donošenja Odluka po prigovorima, Povjerenstvo utvrđuje Konačnu listu rezultata upisa.

(2) Konačna lista rezultata upisa objavljuje se na mrežnim stranicama i oglasnoj ploči Vrtića.

(3) Konačna lista rezultata upisa sastoji se od popisa djece koja su ostvarila pravo upisa u predstojeću pedagošku godinu te liste čekanja.

**Članak 29.**

(1) Konačna lista rezultata upisa zaključuje se danom donošenja.

(2) Naknadne promjene okolnosti, statusa roditelja, odnosno činjenica kojima se ostvaruje prednost pri upisu, ne utječu na Konačnu listu rezultata upisa.

**Članak 30.**

(1) U roku od mjesec dana po isteku roka za podnošenje zahtjeva, Povjerenstvo je dužno dostaviti izvješće o upisima Upravnom vijeću.

(2) Izvješće o upisima sadrži podatke o broju zaprimljenih zahtjeva, broju odbijenih zahtjeva, broju prihvaćenih zahtjeva, broju zahtjeva na listi čekanja, broju prigovora, broju prihvaćenih prigovora te broju slobodnih mjesta nakon završenog upisnog postupka

**6. UPISI TIJEKOM GODINE**

**Članak 31.**

(1) U veljači će se objaviti izvanredan upisni rok prema broju slobodnih mjesta.

(2) Djeca koja u veljači na izvanrednom roku ostvare mogućnost upisa, moći će pohađati programe u ožujku.

**7. PROMJENA PROGRAMA ILI ODGOJNO-OBRAZOVNE SKUPINE**

**Članak 32.**

(1) Vrtić može zbog uvjeta rada, organizacije djelatnosti, primjene pedagoških standarda ili drugih izvanrednih okolnosti te organiziranja odgojnih skupina premjestiti dijete iz jedne u drugu odgojno-obrazovnu skupinu.

(2) Premještaj djeteta iz 6 – satnog boravka u 9,5 – satni, moguć je samo za dijete čija su oba roditelja zaposlena. Dokaz o zaposlenosti roditelja mora sadržavati potvrdu poslodavca te Potvrdu o podacima evidentiranima u matičnoj evidenciji Hrvatskog zavoda za Mirovinsko osiguranje.

(3) Zahtjev za premještaj roditelj podnosi u upravu Vrtića u vremenskom roku koji je Vrtić predvidio i prethodno objavio.

(4) O zahtjevu rješava ravnatelj.

**Članak 33.**

Djeca koja se tijekom pedagoške godine ispišu iz jaslica ili Vrtića u novoj pedagoškoj godini nemaju prednost pri upisu, osim u slučaju ispisa zbog bolesti uz prethodnu suglasnost ravnatelja i stručne službe.

**8. ISPISI DJECE IZ VRTIĆA**

**Članak 34.**

(1) Dijete može biti ispisano iz Vrtića na zahtjev roditelja tijekom cijele pedagoške godine ukoliko nema nepodmirenih obveza prema Vrtiću.

(2) Ispisnicu potpisuje ravnatelj/ica nakon što utvrdi da roditelj, odnosno skrbnik nema nepodmirenih obveza prema Vrtiću.

(3) Roditelji su dužni u pismenom obliku obavijestiti Vrtić o namjeri prestanka korištenja usluga Vrtića, najmanje petnaest dana prije namjere prekida korištenja usluga.

**Članak 35.**

(1) Vrtić može ispisati dijete roditelja-korisnika usluga ukoliko:

- dijete izostane neopravdano duže od 60 dana,

- roditelj odnosno skrbnik uredno i na vrijeme ne plaća ugovoreni iznos duže od 2 mjeseca

uzastopno,

- roditelj odnosno skrbnik krši ugovorne obveze.

(2) U slučajevima iz prethodnog stavka ovog članka ravnatelj Vrtića donosi rješenje o ispisu djeteta.(3) Protiv rješenja o ispisu djeteta roditelj-korisnik usluge ima pravo izjaviti žalbu Upravnom vijeću u roku od 15 dana od dana dostave rješenja.

**9. OSTVARIVANJE PRAVA I OBVEZE KORISNIKA USLUGA**

**Članak 36.**

Roditelj odnosno skrbnik djeteta – korisnik usluga ima pravo:

– prije početka ostvarivanja programa biti upoznat s programom za dijete i uvjetima pod kojima se on ostvaruje te s tim u svezi pravima i obvezama korisnika usluga,

– putem individualnih razgovora i roditeljskih sastanaka biti redovito izvještavan o razvoju i

napredovanju djeteta, te biti uključen u različite oblike suradnje roditelja i Dječjeg vrtića,

– podnositi zahtjeve nadležnim tijelima Dječjeg vrtića radi ostvarivanja i zaštite pojedinačnih

prava i potreba djeteta,

– sudjelovati u planiranju, realizaciji i vrednovanju odgojno-obrazovnog programa za dijete,

– sudjelovati u upravljanju Dječjim vrtićem na način utvrđen zakonom i Statutom Dječjeg vrtića, birati i biti biran za predstavnika roditelja korisnika usluga u Upravnom vijeću Dječjeg vrtića.

**Članak 37.**

Roditelj odnosno skrbnik djeteta – korisnik usluga dužan je:

– prije početka ostvarivanja programa dostaviti potvrdu nadležnog liječnika o obavljenom

sistematskom pregledu djeteta te dodatnu zdravstvenu dokumenta u slučaju promjena zdravlja djeteta nastalih nakon sistematskog zdravstvenog pregleda,– predočiti potpunu dokumentaciju i informaciju o karakteristikama i potrebama djeteta koje subitne za odabir primjerenog programa kao i za njegovu sigurnost i zdravlje tijekomostvarivanja programa,

– pravovremeno izvještavati Dječji vrtić o promjenama razvojnog i zdravstvenog statusa djeteta i surađivati s Dječjim vrtićem u postupcima izmjena programa,

– za slučaj značajnih promjena zdravstvenog stanja ili razvojnog statusa djeteta, koje tijekomostvarivanja programa uoči stručni tim Dječjeg vrtića, obaviti potrebne pretrage i pribavitimišljenja nadležnih službi te sudjelovati u programu pedagoške opservacije djeteta I utvrđivanju novog prilagođenog, individualiziranog programa, ako je to u interesu

zadovoljavanja razvojnih potreba i sigurnosti djeteta odnosno sigurnosti i ostvarivanja

odgojno- obrazovnog programa za drugu djecu,

– osobno dovoditi i odvoditi dijete iz odgojno-obrazovne skupine ili pismeno izvijestiti

odgojitelja o punoljetnoj osobi koju je za to ovlastio (potpisana izjava),

– na poziv odgajatelja, ili druge osobe iz Vrtića bolesno dijete odmah odvesti iz Vrtića

– izvijestiti odgojitelja odgojno-obrazovne skupine u roku od 24 sata o razlozima izostanka

djeteta,

– ne dovoditi u Dječji vrtić bolesno dijete, a nakon završenog liječenja dostaviti potvrdu

nadležnog liječnika o obavljenom zdravstvenom pregledu iz koje je vidljivo da je dijete

sposobno pohađati Dječji vrtić,

– odazvati se pozivima na roditeljske sastanke i druge oblike suradnje roditelja s Dječjim

vrtićem u cilju praćenja razvoja i napredovanja djeteta,

– najkasnije do 20- og u mjesecu uplaćivati utvrđeni iznos sudjelovanja roditelja u cijeni

programa,

– dostaviti Dječjem vrtiću pisanu obavijest o ispisu djeteta iz Dječjeg vrtića najkasnije 15 dana prije ispisa, te dokazati podmirenje svih nastalih troškova programa do dana ispisa,

– izvršavati druge obveze korisnika usluga utvrđene općim aktima Dječjeg vrtića.

**Članak 38.**

Pravo vrtića je:

- vršiti raspored djece iz jedne u drugu odgojnu skupinu Vrtića za vrijeme ljetnog i zimskog

perioda, u slučajevima smanjenja broja djece, za vrijeme blagdana te u drugim posebnim

okolnostima vodeći se načelima ekonomičnosti, ali i interesima i potrebama djece i roditelja

- izmijeniti program i uvjete ostvarivanja programa za dijete u slučaju značajnih promjena

zdravstvenog stanja ili razvojnog statusa djeteta koje uoči stručno povjerenstvo Vrtića koje

pokreće postupak promjene programa na temelju praćenja stanja i potreba djeteta i provedene pedagoške opservacije kao i dodatno obavljenih pretraga i mišljenja nadležnim službi, u interesu razvojnih potreba djeteta, njegove sigurnosti te sigurnosti i ostvarivanja odgojnoobrazovnog programa za drugu djecu

- otkazati ostvarivanje programa za dijete u slučaju značajnih promjena u razvojnom statusu

djeteta ako ni novi prilagođeni individualizirani program ne zadovoljava razvojne potrebe

djeteta

- otkazati Ugovor i ispisati dijete iz programa ako Korisnici usluge ne izvrše uplatu dospjelih

obveza u roku 60 dana od dana dospijeća obveze te u drugim slučajevima učestalog i

namjernog kršenja ovog Pravilnika, Kućnog reda i drugih općih akata Vrtića.

**Članak 39.**

Obveze Dječjeg vrtića su:

– osigurati redovito izvještavanje korisnika usluga i njihovo sudjelovanje u upravljanju Dječjim vrtićem sukladno zakonu i Statutu Dječjeg vrtića,

– omogućiti zaštitu pojedinačnih prava korisnika usluga podnošenjem žalbe odnosno zahtjeva Upravnom vijeću,

– stvarati primjerene uvjete za rast i razvoj svakog djeteta

– dopunjavati obiteljski odgoj i svojom otvorenošću uspostaviti djelatnu suradnju s roditeljima I neposrednim dječjim okruženjem

– uskladiti radno vrijeme s potrebama djece i zaposlenih roditelja

– ustrojiti rad s djecom u odgojnim skupinama sukladno Državnom pedagoškom standardu

predškolskog odgoja i naobrazbe

– osigurati redovnu i kvalitetnu prehranu djece u skladu s utvrđenim standardima

– voditi brigu i evidencije o zdravstvenom stanju djece i ostvarivati kontinuiranu suradnju nadležnim tijelima

– surađivati s roditeljima kroz održavanje roditeljskih sastanaka, individualnih razgovora u cilju praćenja razvoja i napredovanja djeteta

– u slučaju promjene ili otkazivanja ostvarivanja programa usmjeriti Korisnike usluge na daljnje postupanje i institucije koje će primjereno zadovoljiti potrebe djeteta

– ostale obveze utvrđene Kućnim redom, ovim Pravilnikom ili zakonskim i podzakonskim aktima kojima se uređuje sustav predškolskog odgoja.

– prilikom prelaska djeteta u drugi dječji vrtić predati korisniku usluga propisanu dokumentaciju koju treba dostaviti drugom dječjem vrtiću,

– primiti prema odluci stručnog tima dijete koje prelazi iz drugog dječjeg vrtića radi preseljenja ili drugih opravdanih razloga, ukoliko ima slobodnih kapaciteta, a prethodno su podmirena sva dugovanja.

**10. PRIJELAZNE I ZAVRŠNE ODREDBE**

Članak 40.

Stupanjem na snagu ovog Pravilnika, prestaje važiti Pravilnik o upisu u Dječji vrtić Vis od 2019. godine.

Članak 41.

Ovaj Pravilnik stupa na snagu danom donošenja.

PREDSJEDNICA UPRAVNOG VIJEĆA:

Mirjana Mumanović

Ovaj Pravilnik objavljen je na oglasnoj ploči Vrtića dana 25. travnja 2024. godine te je istoga dana stupio na snagu.

RAVNATELJICA:

Marijana Cipetić